นักลงทุนแห่ซื้อหุ้นกู้apท่วมท้น
ประธานเอเชี่ยน พร็อพเพอร์ตี้ ดีเวลลอปเม้นท์ เผย นักลงทุนแห่ซื้อหุ้นกู้ap หลังได้รับการปรับเพิ่มอันดับความน่าเชื่อถือ
3 ส.ค. 2554

ประธานเอเชี่ยน พร็อพเพอร์ตี้ ดีเวลลอปเม้นท์ เผย นักลงทุนแห่ซื้อหุ้นกู้ap หลังได้รับการปรับเพิ่มอันดับความน่าเชื่อถือ
นายอนุพงษ์  อัศวโภคิน  ประธานเจ้าหน้าที่บริหาร บริษัท เอเชี่ยน พร็อพเพอร์ตี้ ดีเวลลอปเม้นท์ (AP) เปิดเผยว่า บริษัท ได้รับการปรับเพิ่มอันดับความน่าเชื่อถือขององค์กรจากทริสเรทติ้งเป็นระดับ A- จากเดิมที่ระดับ BBB+ ซึ่งสะท้อนได้ถึงผลงานของบริษัทที่เป็นที่ยอมรับในธุรกิจ ตลอดจนความสามารถในการแข่งขันทางการตลาดที่แข็งแกร่งยิ่งขึ้น ท่ามกลางสภาวะการแข่งขันอย่างรุนแรงในธุรกิจรวมถึงการจัดอันดับเครดิตหุ้นกู้ไม่มีประกันชุดล่าสุด รุ่น AP 151A อายุ 3 ปี 6 เดือน จำนวน 1,500,000 หุ้น มูลค่ารวม 1,500 ล้านบาท ที่ระดับ “A-“ ผลตอบแทน 3 ปีแรก ร้อยละ 4.50 ต่อปี และ 6 เดือนสุดท้าย ร้อยละ 5.80 ต่อปี ชำระดอกเบี้ยทุก ๆ 3 เดือน จัดจำหน่ายโดยธนาคารกรุงเทพ




หุ้นกู้ดังกล่าว ได้รับการตอบรับอย่างดี ทั้งยังมีผู้แสดงความสนใจเกินกว่ายอดที่เสนอขายชี้ภาพให้เห็นได้อย่างชัดเจนถึงความเชื่อมั่นในการดำเนินงานของบริษัทในสายตานักลงทุน ท่ามกลางสภาวะความผันผวนของอัตราดอกเบี้ยในปัจจุบัน ตลอดจนความคุ้มค่าในการลงทุนระยะยาว การเสนอขายหุ้นกู้ในครั้งนี้เพื่อใช้ในการชำระคืน หุ้นกู้/เงินกู้ ซื้อที่ดินเพื่อการพัฒนา และเพื่อใช้ในการดำเนินงานของบริษัท รวมถึงเพื่อเป็นการลดความเสี่ยงจากความผันผวนของอัตราดอกเบี้ยในระยะยาวอีกด้วย
ทั้งนี้ ในช่วงครึ่งปีหลัง บริษัทเตรียมเปิดตัวโครงการใหม่จำนวน 8 โครงการ มูลค่ารวม 10,190 ล้านบาท โดยเป็นคอนโดมิเนียมจำนวน 4 โครงการ มูลค่า 7,620 ล้านบาท และทาวน์เฮ้าส์ 4 โครงการ มูลค่า 2,570 ล้านบาท 
สำหรับใน ครึ่งปีแรกบริษัท มีสินค้ารอรับรู้รายได้ (Backlog) มากถึง 29,679 ล้านบาท โดยเป็นแนวราบมูลค่า 5,229 ล้านบาท คาดว่าจะสามารถรับรู้รายได้ทั้งหมดภายในปีนี้ และเป็นคอนโดมิเนียมจำนวน 24,468 ล้านบาท สามารถรับรู้รายได้ภายในปีนี้ประมาณ 7,500 ล้านบาท ในปีนี้บริษัท มีคอนโดมิเนียมก่อสร้างเสร็จใหม่ที่พร้อมส่งมอบมากถึง 4 โครงการ คือ The Address   พญาไท มูลค่าโครงการ 1,070 ล้านบาท RHYTHM รัชดา-ห้วยขวาง มูลค่า 2,300 ล้านบาท Life @ ลาดพร้าว 18 มูลค่า 1,600 ล้านบาท และ The Address สุขุมวิท 28 มูลค่า 2,250 ล้านบาท ซึ่งคาดการณ์ว่าจะส่งผลให้ผลประกอบการ  ไตรมาส2เติบโตต่อเนื่อง